N-Korea vuur weer missiele in see af | Netwerk24
N-Korea vuur weer missiele in see af
31 Oktober 2019 17:12
Noord-Korea het Donderdag twee projektiele, volgens Japanse owerhede blykbaar ballistiese missiele, in die see tussen die Koreaanse Skiereiland en Japan afge­vuur, sê die Japanse kuswag en die Suid-Koreaanse weermag.
Mense in Seoel, Suid-Korea, kyk na 'n TV-uitsending wat argiefmateriaal wys nadat Noord-Korea skynbaar gister weer twee missiele afgevuur het.Foto: REUTERS
Die twee "ongeïdentifiseerde projektiele" is Donderdagaand uit die provinsie Suid-Phiongan, in die hartjie van Noord-Korea, afgevuur, sê Suid-Korea se stafhoofde in 'n verklaring.
Die Japanse owerhede sê die missiele het buite Japan se eksklusiewe ekonomiese sone, wat 200 seemyl van die kus af strek, in die see gestort.
"Voorwerpe wat blyk ballistiese missiele te wees, is uit Noord-Korea gelanseer," sê Japan se ministerie van verdediging ook in 'n verklaring.
"Hulle het nie in ons gebied geland nie."
Die tydsberekening van die lansering, in die namiddag, is 'n afwyking van die rits toetse die laaste paar jaar wat gewoonlik omstreeks die middaguur uitgevoer is.
Dit het ook plaasgevind op die dag wat pres. Moon Jae-in van Suid-Korea die begrafnis bygewoon het van sy ma, wat Dinsdag oorlede is.
In 'n boodskap wat Woensdag laat via die grensdorpie Panjoemjom afgelewer is, het Kim Jong-oen, Noord-Korea se leier, sy "diepe meegevoel" en "vertroosting" oor Moon se verlies uitgespreek, het Moon se kantoor gister gesê.
Die Suid-Koreaanse nuusagentskap Yonhap het Woensdag 'n naamlose militêre bron aangehaal wat sê die beweging van mobiele missiellanseerders is in Noord-Korea opgemerk.
"Ons weermag handhaaf gereedheid terwyl ons verwante verwikkelinge ter voorbereiding van nog 'n lansering monitor," het die Suid-Koreaanse stafhoofde gister ná die lansering in 'n verklaring gesê. – Reuters